
AHTTC y Bushiri Beach Hotel 
den Sase final di construccion 


Na principio di e aña escolar 82/83 
na Augustus proximo, Aruba Hospi- 
tality Trades and Training Centre lo 
habri su portanan oficialmente pa 
estudiantenan cu ta desea di sigui 
un estudio avanzá. E programa di 
educacion di AHTTC ta consisti di 6 
diferente seccion: Accounting, 
Front Office, Food and Beverage 
Service, Food and Beverage Pro- 
duction, Housekeeping y property 
Operation. E idioma oficial lo ta 
ingles pero tambe lo haci uso di 
Spaño, Hulandes y Papiamento. E 
centro di entrenamiento ta equipa 
cu aparatura di video, biblioteca 
moderno y otro facilidadnan necesa- 
rio pa un estudio profesional. 

E exigencia minimo pa ser admiti pa 
cualkier curso ta e edad di 17 aña y 
mester bai over di segundo pa 
tercer aña di huishoudschool, LTS 
etc. Un estudiante por sigui cualkier 
curso y despues di un aña e ta haya 
un certificado. 

Despues di un aña e estudiante por 
escoge un otro materia y na final e 
ta haya un diploma cu e a sigui dos 
aña di estudio na Aruba Hospitality 
Trades and Training Centre. Des- 
pues di tres aña di estudio e estudi- 
ante ta haya su ”Associate Degree” 
cu ta permitiele continua un estudio 
na Cornell University of Florida In- 
ternational University. Hobennan 
cu un diploma di HAVO of VWO por 
logra obtene nan Associate Degree 
den dos aña di tempo. 

E interes pa sigui studia na Aruba 
Hospitality Trades and Training 


Centre ta bastante grandi aki na 
Aruba mes ya cu varios hoben a 
aplica pa un beca di estudio. Cu otro 
palabra Gobierno di territorio insu- 
lar di Aruba lo otorga becanan di es- 
tudio na hobennan cu ta desea di si- 
gui un estudio na AHTTC. 

Pa esnan cu no por sigui un curso 
den dia, tin e posibilidad pa sigui 
studia durante oranan di anochi na 
AHTTC. 

E fundacion AHTTC a manda noti- 
fica e otro islanan di Antillas Hulan- 
des di e facilidadnan di estudio y en- 
trenamiento profesional hotelero na 
Aruba. 

Ariba 15 di Juli proximo Bushiri 
Beach Hotel Aruba lo habri su por- 
tanan oficialmente pa huespednan. 
Bushiri Beach Hotel Aruba ta e par- 
ti hotelero cu ta ser maneha pa e 


fundacion Aruba Hospitality Trades 
and Training Centre. 

E seccion hotelero aki ta ofrece 50 
kamber pa huespednan na prijsnan 
razonabel. 

Bushiri Beach Hotel ta ofrece tur 
facilidadnan pa huespednan mane- 
ra; piscina, restaurant aireacondici- 
onado, cafetaria, beach, laundry, 
etc. 

Gran parti di e trabaonan na Bushiri 
Beach Hotel lo ta den man di e estu- 
diantenan cu ta sigui un curso na e 
centro di entrenamiento hotelero y 
un staff di profesionalnan ariba nan 
tereno. 

Bushiri Beach Hotel Aruba lo ofrece 
facilidadnan di empleo na mas o me- 
nos 80 persona den diferente ramo. 
Ya caba personanan interesa por 
aplica na AHTTC situa den edificio 
di hospital bieu. 

cont. na pag. 3 

Célébraeion 18 maart 
ta creciendo 


Gobierno Insular di Aruba ta suma- 
mente satisfecho cu aña pa aña e 
celebracion di inauguracion di e 
Himno y Bandera di Aruba, ariba 18 
di Maart ta birando mas grandi. 
Esaki ta nifica cu e amor y respet pa 
e Himno y Bandera di Aruba ta ser 
demostra pa e pueblo. 

Precisamente ta esaki ta e meta y 
deseo principal di Gobierno di Aru- 
ba pa e pueblo masalmente acepta 
cu awor Aruba tin su propio Himno 
y Bandera. 

Aruba ta e unico isla den Antiyas 
Hulandes cu ta posee e tres simbolo- 
nan di union e identidad mas impor- 
tante, esta, Escudo, Himno y Ban- 
dera. 

E pueblo di Aruba a soporta hopi in- 
sulto dia cu e Himno y Bandera a 
keda inaugura for di politiconan y 
mandatarionan Antiyano pero awe 
ta contento cu otro islanan manera 
Corsow y Bonaire tambe ta hayando 
nan propio Himno y Bandera. 
Manera semper Gobierno di Aruba 
lo respeta Himno y Bandera di tur 
otro islanan y paisnan na mundo, 
pasobra esakinan ta e simbolonan 
mas sagrado di identidad. 

Atrobe IDEFRE a organisa un mini- 
marathon Internacional pa celebra 
18 di Maart, cual a resulta un gran 
exito. 

Esaki tanto den organisacion y par- 
ticipacion. 

E publico di Aruba, apesar di e ora 
tempran di mainta a bai na gran 
cantidad pa apoya e participante- 
nan. 

E homenahe di e muchanan di scool 
tambe a conta cu un asistencia hopi 
grandi. 

Cu diferente canticanan e muchanan 
a mustra nan amor y respet na e 
Himno y Bandera. 

Un delegacion di Bonaire, encabesa 
pa sr. Ellis, miembro di parlamento 
Antiyano pa Bonaire a entrega sr. 
Betico Croes, consehero di Gobierno 
di Aruba, oficialmente e Bandera 
Bonaireano. 

E bandera a ser ricibi acompaña pa 
un fuerte aplauso di e publico pre- 
sente. Despues e bandera Bonaire- 
ano a keda hisa banda di esun di 
Aruba. 


E mes un mainta aki tabata tin dis- 
cursonan di Diputado Felix Flane- 
gien, Diputado di Enseñansa y di sr. 
Betico Croes, consehero general di 
Gobierno di Aruba. 

Despues di e ceremonia importante 
aki a sigui, baile di cinta y compe- 
tencia di botonan miniatura. 

Por ser bisa cu e aña aki tambe hopi 
schoolnan na Aruba a organisa we- 
ganan popular pa nan alumnonan. 

Pa prome vez un comision a orga- 
niza un atardi cultural den e pueblo 
di San Nicolas. 

Un multitud hopi grandi a acudi na e 
celebracion, cual tabata consisti di 
canto, baile, baile di cinta y anima- 
cion musical popular. 

A dirigi palabra, Diputado Remie 
Zaandam y sr. Betico Croes. Ambos 
personanan a expresa palabranan di 
satisfaccion cu e celebracion, pero 
mas aun tabata sinti nan mes or- 
guyoso cu e Gobierno aki a percura 
cu a bin un integracion completo di e 
pueblo di Aruba. 

Nan a acentua di ta contento cu gra- 
cias na personanan di mas di 50 na- 
cionnan di mundo cu awe Aruba ta 
conta cu mas di 64 mil habitante cu 


ta biba den harmonia cu otro. 

Segun e dos funcionarionan e inten- 
cion di e Gobierno actual ta pa uni e 
pueblo pa garantiza Aruba un inde- 
pendencia sigurá. 

E mes anochi a tuma lugar ariba 
Juancho Irausquinplein un manifes- 
tacion cultural di halto nivel. 

Por ser bisa cu e asistencia publico a 
kibra rekord di e ultimo añanan, 
naturalmente cu excepcion di e aña 
di inauguracion, esta 18 di Maart 
1976. 

Tabata tin un show bon prepara y 
coordina. 

Tabata tin discursonan di Diputado 
Pedro Kelly, sr. Chibi Croes, repre- 
sentante di AVP y sr. Betico Croes, 
lider di MEP y consehero di Gobier- 
no di Aruba. 

Tur e exponentenan politico a pidi 
pa e pueblo stima y aprecia su Him- 
no y Bandera y nan ta spera cu un 
dia nos lo bini hunto pa canta e Him- 
no y hisa e Bandera pa celebra e In- 
dependencia di Aruba. 

Gobierno di Aruba ta contento cu e 
dia a bira un gran exito y cu e pue- 
blo a mustra su amor y aprecio na e 
Himno y Bandera. 

Cas di Aruba na Hulanda a 


keda inaugura 


Porfin pueblo di Aruba tin un repre- 
sentacion oficial y propio na Hulan- 
da. Awor e miles y miles di e Arubi- 
anonan na Hulanda por conta cu un 
representacion cu sigur lo traha na 
nan bienestar. E representacion aki 
tambe ta forma parti di e prepara- 
cionnan pa e Independencia di Aru- 
ba. 


Pa atrae inversionistanan Hulandes 
pa promocion di turismo for di Eu- 
ropa, un representacion Arubiano 
na Hulanda ta justifica. 

Un representacion Arubiano ta ne- 
cesario tambe pa atende asuntonan 
di becadonan Arubiano na Hulanda, 
percura pa cuido medico pa patient- 
nan cu ta bai busca esaki na Hulan- 


da y atende problemanan social di 
Arubianonan na Hulanda. 

Hopi critica a surgi tanto for di al- 
gun miembronan di oposicion pero 
muy en particular for di politiconan 
di otro islanan. Gobierno di Aruba 
ta convenci cu en lo futuro nan tam- 
be lo sigui e ejemplo di Aruba pa 
nan tin nan propio representacion 
na Hulanda mescos cu ta e caso cu 
e Himno y Bandera. 

cont. na pag. 5 



Mas di 2000persona a asisti na e celebracion diAruba Dag. 


AHTTC • • • cont.dipag.l 
Mercado Comun Europeo a pone 
medionan financiero disponibel pa 
entrena personal durante dos luna 
largo den cualkier pais miembro di 
MCE. 

Te cu e fecha di awe tur trabaonan y 
preparacionnan ta bai segun plan y 
e fundacion Aruba Hospitality tra- 
des and Training Centre ta masha 
optimista pa cu e desaroyonan. 

E fundacion bao presidencia di se- 
ñor Ronny Koolman ta trahando 
duro ariba e maneho di personal, 
programa di educacion etc. Otro 
miembronan di e fundacion ta 
señores Beti Arends y Boy Nicolaas 
pa territorio insular di Aruba, se- 
ñores Jan de Ruyter y Ike Cohen pa 
AHATA y señores Richardson y Ariba 16 October 1981, Diputado di enseñansa Felix Flanegien afirma e akte 
Krozendijk pa FTA. di fundacion A.H. T. T. C. na oficina di notario Ruymond Croes. 

Aña ’81 y ’8Z hopi 
actlvo pa Aruba 


Na principio di aña 1982, Diputado 
di Finanzas y Desaroyo Economico, 
Efrain de Kort a duna un análisis di 
e situacion economico di Aruba du- 
rante aña 1981 y e espectativanan 
pa aña 1982. 

Diputado Efrain de Kort a describi 
aña 1981 como un sumamente favor- 
abel pa e economia di Aruba, apesar 
di e recesion economico den diferen- 
te paisnan grandi. 

Actividadnan economico den pais- 
nan miembronan di Mercado Comun 
Europeo y na Estados Unidos hopi 
bez tin influencia ariba nos econo- 
mia local, ya cu mayoria di nos pro- 
ductonan ta ser importa. Apesar di 
e situacion caótico economico, rond 
mundo, Aruba a conoce un alivio 
economico segun Diputado de Kort, 
ya cu e ley di economia no tur ora ta 
aplicabel na Aruba. 

Desempleo: Na fin di aña 1981 e de- 
sempleo na Aruba a ser calcula na 
mas o menos 6%, un porcentaje 
hopi abao. Pa hopi aña e mercado la- 
boral di Aruba no a conoce un cifra 
asina abao pa desempleo. 

Un gran cantidad di proyectonan a 
contribui na reduci e desempleo 
ariba nos isla. Pa gobierno e aumen- 
to di trabao tin un efecto financiero 
hopi positivo. Na e momento cu tin 
hopi hende ta tuma parti den e pro- 
ceso laboral, mas impuesto ta ser 
paga. Cu otro palabra gobierno ta 
haya mas placa pa e por sigui fun- 
ciona. 

Proyectonan cu a ofrece hopi trabao 
durante aña 1981 ta por ejemplo e 
construccion di e containerhaven, e 
proyecto di mas grandi cu Aruba a 
conoce e ultimo añanan. E construc- 
cion di e complejo pa garage y ofi- 
cina di Arubus a ser inicia y e trabao 
aki lo ser finalisa durante aña 1982. 
Gobierno hulandes a dicidi pa finan- 
cia e siguiente proyectonan cu ta 
duna trabao na hopi persona. Entre 
otro construccion di e biblioteca no- 
bo, instalacion di tuberia di awa for 
di WEB pa Bubali pa aumenta e pre- 
sion di awa den e barionan di Bubali, 
e construccion di e tanki di awa na 
Seroe Preto pa aumenta presion di 
awa na Savaneta den vecindario di 
Seroe Alejandro y Rooi Koochi y 
construccion di e facilidadnan di 
Centro di Bario Brazil. 


Mercado Comun Europeo (EEG) ta 
financiando e proyecto pa construc- 
cion di e centro di entrenamiento 
hotelero y for di propio presupuesto 
di gobierno di Aruba, e construccion 
di e mercado (markthallen) a ser 
financia. Un otro proyecto grandi cu 
a ser inicia durante aña 1981, ta e 
proyecto particular di Playa Linda 
Beach Hotel. 

E industria di turismo di Aruba a 
conoce un desaroyo hopi positivo. 
Mas cu 200.000 turista a bishita 
Aruba y esaki por ser califica como 
un record. Debi na e recesion econo- 
mico na Estados Unidos, hopi isla- 
nan den Caribe a conoce un atraso 
den turismo. E desempleo a causa 
cu hopi hende no a viaha, nan a pre- 
fera di spaar nan placa, ya cu nan no 
sa si despues nan lo tin trabao atro- 
be. 

Sinembargo Aruba a conoce un de- 
saroyo hopi positivo ariba e e tereno 
di turismo. 

Pa loke ta trata e situacion finan- 
ciero di Gobierno di Aruba, e aña 
1981 a termina cu un superavit 
(overschot) di mas o menos 60 mi- 
yon florin na reserva na banco. E 
desaroyo positivo aki sin duda ta 
debi na un maneho financiero 


responsabel di e actual gobierno in- 
sular, y muy en principal di e Dipu- 
tado di Finanzas Efrain de Kort. E 
maneho aki lo sigui manifesta su 
mes den curso di aña 1982. Ya caba 
por a constata hopi actividad econo- 
mico ariba nos isla. Lo tin un aumen- 
to financiero pa Aruba. 

E banco di desaroyo lo ser concre- 
tisa y ta ser spera cu na Juni proxi- 
mo e lo cuminza funciona oficiahnen- 
te. E trabaonan di construccion lo 
sigui aumenta. Lo bini dos edificio 
den Zona Liber, uno di gobierno y 
otro particular. 

Den curso di e aña aki por spera ini- 
cio di construccion di Hotel Tama- 
naco Aruba, un proyecto particular 
di Ideca N.V. Varios proyecto di 
condominio y apartamento ta den 
construccion. Tur e inversionnan 
aki ta demostra cu nos isla ta pasan- 
do den un desaroyo hopi sano. 

E planta di awa di Aruba lo ser ex- 
pande cu dos unidad di 6000 ton. Ya 
caba e compañia Aquachem ta tra- 
hando ariba un planta y ta ser spera 
cu pa Augustus 1983 tur problema 
di awa ta pertenece na pasado. E 
planta di electricidad tambe lo ser 
expande. Pa e dos proyectonan 
menciona un suma di mas o menos 
80 miyon florin ta envolvi. 

Apesar di tur critica, e actual go- 
bierno a demostra y lo sigui demo- 
stra cu e ta traha na bienestar di 
henter e comunidad Arubano. 

E sosten moral di e pueblo ta nece- 
sario pa e gobierno sigui traha y 
prepara pa e futuro Independencia 
di Aruba. 



Ariba 26 diJanuari 1982, Diputado Efrain de Kort a inaugura Hulpbestuurs 
kantoor na Savaneta. 

Cas di Aruba . .. 

cont. di pag. 3 
E celebracion di dia di Aruba na Hu- 
landa a conta cu un asistencia di mas 
di 2000 Arubianonan y e opinionnan 
en general ariba e idea di a organisa 
un dia asina, tabata hopi positivo. 

Na prome lugar Arubianonan bi- 
bando na Hulanda ta haya e oportu- 
nidad pa topa otro y tambe nan ta 
keda na altura di e ultimo aconteci- 
mientonan ariba tur tereno di 
Aruba. 

Tambe por ser considera cu e asis- 
tencia di e invitadonan na e aper- 
tura di cas di Aruba tabata hopi 
bon. 

Un biaha mas Gobierno di Aruba ta 
felicita henter pueblo di Aruba pero 
principalmente esnan residencia na 
Hulanda cu e Cas di Aruba. 



Comision di 7 na Hulanda 


Recientemente a ser teni na Hulan- 
da reunionnan di e Comision di 7. 
Aruba a ser representa pa Mr. Hen- 
drik Croes. 

E comision di 7 a ser institui des- 
pues di e reunion cumbre cu a tuma 
lugar aña pasa na October na Hu- 
landa. E comision a haya e tarea pa 
haci estudionan di e consecuencia- 
nan cu un Independencia di Aruba 
por tin pa Antiyas Hulandes, e isla- 
nan di Antiyas Hulandes, Hulanda y 
pa Aruba mes. 

E representante Arubano a presen- 
ta un nota pa realisacion di e Inde- 
pendencia di Aruba segun un 
Acuerdo Asocia cu Hulanda. 
Durante e conferencia cumbre na 
October ultimo, e delegacion Aru- 
bano a presenta un nota cu tres al- 
ternativa pa e fase transitorio cu lo 
mester desemboca den un Indepen- 
dencia di Aruba. 

E promer alternativa ta encera cu 
promer cu realisacion di e Indepen- 
dencia di Aruba, e isla ta desea di 
fija un periodo di transicion. 

Durante e periodo aki Aruba lo mes- 
ter ta un partner (Land) di Reino 
dentro di Statuut. Pa esaki mester 
tuma over e podernan di Land, se- 
gun Statuut, Staatsregeling y Eilan- 
denregeling. 

Durante e periodo aki tur prepara- 
cionnan lo ser haci pa yega e meta 
final: esta e Independencia di Aru- 
ba. 

Aruba lo haya un ”Status Aparte” 
den Reina Hulandes pa acostumbra 
atende su asuntonan interno, ya cu 


te ainda Gobierno Central ta aten- 
diendo hopi asunto di Aruba. 

Segun conseheronan di Aruba y ul- 
timamente segun un consehero Hu- 
landes, Statuut lo mester ser cam- 
bia structuralmente, ya cu Aruba 
mester ser menciona como un pais 
independiente dentro di Reino. 

E punto di vista aki di Aruba ya ca- 
ba den pasado a ser ampliamente 
discuti y na varios ocasion Hulanda 
no a mustra mucho interes pa un 
"Status Aparte” pa Aruba. Den pa- 
sado a opta pa mantene e seis isla- 
nan di Antiyas Hulandes hunto. 

Pero awor e situacion ta mucho mas 
dificil cu antes. E relacionnan entre 
Aruba y Corsow ta leu di ta satis- 
factorio. 

E segundo alternativa ta encera cu 
Aruba ta desea di tin un Acuerdo di 
Asociacion cu Hulanda, despues di 
decentralisacion. Cu otro palabra 
Aruba lo sali for di e constelacion 
Antiyano y e ta bira un Estado 
Liber Asocia di Hulanda. Aruba lo 
no ta un parti di Reino Hulandes. 
Hulanda lo atende solamente asun- 
tonan di Relacionnan Exterior, De- 
fensa y Husticia di Casacion. 

Un cambio di Statuut lo no ta nece- 
sario, ya cu lo tin un acuerdo entre 
Aruba y Hulanda. 

E segundo alternativa aki a ser re- 
senta recientemente den un nota na 
Hulanda pa Mr. Hendrik Croes. 

E di tres alternativa lo encera un 
decentralisacion masal y despues 
Aruba lo proclama su Independen- 
cia. Esaki sinembargo no ta cuadra 


cu e punto di vista di Aruba pa un 
Independencia planifica y ordena. E 
alternativa aki no ta deseabel. 

E diferencia cardinal entre ”Status 
Aparte” y un Estado Liber Asocia 
ta cu den un "Status Aparte ” Aruba 
lo ta un parti independiente di Rei- 
no Hulandes, mientras cu den un 
Estado Liber Asocia Aruba ta ser 
reconoci como un estado na caminda 
pa Independencia. 

Expertonan Hulandes ta opina cu e 
posicion di Aruba como un parti in- 
dependiente no mag dura hopi. Esta 
e lo tuma lugar durante un cierto 
periodo, cu lo ser fija di antemano. 
Despues di esaki Aruba lo bira in- 
dependiente automaticamente. E 
opinion general di e Comision di 7 ta 
cu Aruba lo haya un fase transitorio 
cu un duracion limita pa realisa su 
Independencia. Pa e periodo ey tin 
dos alternativa: 

Aruba ta bira un parti independien- 
te den Reino Hulandes of Aruba ta 
bira un Estado Liber Asocia cu Hu- 
landa. 

A ser dicidi cu e expertonan lo haci 
algun estudionan pa e proximo re- 
union cu lo tuma lugar na Augustus 
na Bonaire. E estudionan mester ta 
basá ariba consecuencianan finan- 
ciero, economico y administrativo 
na momento di un Independencia di 
Aruba, pa tur esnan concerni, esta 
tanto Hulanda e islanan di Antiyas 
Hulandes como Aruba. 

E expertonan lo mester tira un bista 
tambe ariba e siguiente puntonan: 

cont. na pag. 8 

LEO TROMP, 

Director Instituto 
di Cultura 


Entrante promer di Februari 1982, 
señor Leo Tromp a keda nombra 
como director di Instituto di Cultu- 
ra. E ta un persona hopi activo ariba 
e terreno cultural. E ta forma parti 
di e directiva diario di fundacion 
Centro Cultural Aruba, e ta miem- 
bro di ”Stichting Schouwburg Aru- 
ba”. E fundacion aki teni na su en- 
cargo e edificio di ”Cas di Cultura”. 
Via e dos fundacionnan menciona, 
señor Leo Tromp tabata tin e opor- 
tunidad durante e ultimo añanan pa 
bini den contacto personal y positi- 
vo cu personanan of organisacion- 
nan envolvi den e bida cultural na 
Aruba, manera gruponan teatral, 
baile folklore, literatura, musica, ar- 
tesania, museo etc. 

E contactonan ta existi tambe ariba 
un base interinsular y cu instancia- 
nan di Reino Hulandes, manera Sti- 
cusa, Culturele Adviesraad etc. 

No cabe duda cu como director di 
Instituto di Cultura di territorio in- 
sular di Aruba, señor Leo Tromp lo 
mantene y promove lasonan social 
cultural cu tur otro instancianan si- 
milar ariba nos isla pa contribui na 
desaroyo optimal di nos propio cul- 
tura. E siguiente articulo a ser scir- 
bi pa señor Leo Tromp, dunando 
asina su propio punto di vista en- 
cuanto e bida cultural na Aruba. 
Como director di Instituto di Cultu- 
ra di Aruba, mi tin e siguranza cu e 
bon trabao y bon relacion cu e Insti- 
tuto aki a sa di mantene durante e 
ultimo añanan cu tur esnan trahan- 
ho e.o. ariba terreno social/cultural 
lo sigi manifesta su mes. Mi ta bisa 
social/cultural pa motibo cu no por 
papia mas di trabao cu ta ser haci 
solamente ariba terreno cultural. 

Tin varios organisacion na nos isla 
cu tin un tarea social den comuni- 
dad, pero cu ta haciendo trabao in- 
menso den promocion di nos cul- 
tura. 

Esun mas grandi ta e Fundacion Os- 
ticeba (Organisacion pa Stimula 
Centronan di Bario) cu tin coordina- 
cion di tur e centronan di bario na 
Aruba. E centronan di bario den e 
diferente districtonan, fuera di tra- 
baonan pa e habitantenan i especial- 
mente e hubentud, ariba terreno so- 
cial y deportivo tambe ta desplega 


hopi actividadnan cultural, como ac- 
tonan folklorico, di teatro, lectura 
etc. Por menciona tambe un grupo 
hubenil manera ”De Trupialen” cu e 
aña aki lo ta celebrando su di 30 aña 
di existencia. 

E grupo aki semper a presta masha 
hopi ariba terreno cultural cu e.o. 
comedia, baile, musica y canto etc. 
Fundacionnan no-cultural manera 
Fundacion pa esnan Visualmente In- 
capacita (FAVI) y Fundacion pa es- 
nan cu handicap, ultimo añanan ta 
haciendo trabaonan creativo como 
obra di man, klei pa asina e perso- 
na-nan aki tambe por desaroya nan 
mes. 

E lectura di ”Braille” indudablemen- 
te tambe ta yuda e desaroyo cultu- 
ral di un persona visualmente inca- 
pasita. Papiando tocante literatura 
mester haci mencion di e Fundacion 
Arubano pa lectura papia (Falpa) cu 
ta haciendo un traboa magnifico pa 
esnan cu problema visual keda na 
haltura di sucesonan cu ta ser pu- 
blica den diarionan of revistanan. 

Y asina tin varios otro organisacion 
cu no tin un meta estrictamente cul- 
tural sino mas bien social y ta haci 
cu nos mester papia di trabaonan 
ariba terreno social/cultural. 
Mayoria of casi tur e fundacionnan 
of organisacionnan trahando ariba e 
terreno Social/Cultural ta haciendo 
esaki completamente independien- 
te. 

Tin algun cu ta ricibi subsidio den 
un forma of otro di gobierno of in- 
stancianan priva. 

Na Aruba tin mas o menos 25 orga- 
nisacion cu ta envolvi den terreno 
social/cultural y ta trahando com- 
pletamente independiente. 

E ultimo aña por constata cu mas y 
mas gruponan social/cultural ta rea- 
lisando trabaonan valioso pa promo- 
ve nos propio idenfitad. 

Tumando en cuenta e desaroyonan 
durante e ultimo añanan y tambe 
den e añanan venidero pa cu nos fu- 
turo structura estatal, sin mas lo ta 
necesario pa tur e organisacionnan 
aki uni hunto den un forma di Con- 
seho Social/Cultural den cual go- 
bierno insular tambe ta participa. 

E punto aki na diferente ocasion den 
pasado ya a ser treci dilanti e.o. 



Leo Tromp 


door di e Comision Mixto, den e 
Rapport di Comision di Trabao di 
Reino, door di Conseho Cultural di 
Reinado y tambe esun Antillano y 
door di e centronan cultural na e di- 
ferente islanan. Si por ehempel tur 
gruponan di Teatro, Koor, School- 
nan di Musica y Baile, Centronan di 
Bario, Fundacionnan Cultural y So- 
cial/Cultural, hunto cu Gobierno ye- 
ga na participa den un solo Conseho, 
nos sigur lo por yuda planifica e de- 
saroyo Social/Cultural debidamente 
y ta prepara pa e tarea aki. Un co- 
operacion asina alavez lo garantiza e 
labornan ariba terreno Social/Cul- 
tural den un futuro independencia. 
Lo mi desea di aki, haci un apelacion 
na tur e miembronan di directiva di 
e diferente fundacion y organisa- 
cionnan di cual e trabao social/cul- 
tural ta forma parti di nan tarea, pa 
duna nan cooperacion y participa 
den un posible Conseho Social/Cul- 
tural, pa asina e Conseho aki por 
presenta su mes como un unidad so- 
cial/cultural. 

Ariba e terreno di museo hopi a ser 
realiza ultimo tempo. Aruba desde 
December 1981, ta posee su propio 
Museo Archeologico cual ta situa 
den e edificio banda di kerki Protes- 
tant na Oranjestad. Na e museo aki 
por mira diferente artefacto di cos- 
tumbernan y restonan di e indian- 
nan cu den pasado tabata biba na 
Aruba. 

E museo aki indudablemente ta di 
gran importancia y un necesidad 
den un comunidad. 

Na Instituto di Cultura — banda di 
Iglesia Catolica na Oranjestad tam- 
be tin un Museo Numismatico, cu un 
coleccion priva, sumamente intere- 

cont. na pag. 7 

sante y grandi, di monedas y placa 
di papel cu antes y awor a ser usa 
den mundo. 

E espectativa ta cu e aña aki lo ha- 
bri e Museo Historico di Aruba, cual 
lo ta situa den Fort Zoutman y Wil- 
lem III Toren. 

Na e momentonan aki tin un comi- 
sion masha activo trahando den 
comunidad pa recauda lo necesario 
pa e museo aki. 

Ora e museo aki habri sin duda e lo 
yena un vacio grandi cu tabata exis- 
ti na Aruba, pa exhibi nos propio va- 
lornan y asina logra e debido respe- 
to y aceptacion pa esakinan. 

Un tarea principal cu Instituto di 
Cultura lo tin den e bida Cultural na 
Aruba, 1. lo ta pa pone accento, pro- 
paga y stimula actividadnan social/ 
cultural; 2. e amor cu nos mester tin 
pa nos isla; 3. e debido respeto pa 
nos idioma; 4. e aprecio y aceptacion 
di nos propio valornan, pa nos tra- 
dicion y nos historia. 

Por formula esakinan den e palabra- 
nan ”Pa medio di stimula y guia, 
yega na posibilidades optimal pa e 
formacion cultural di nos pueblo”. 
Tambe ta necesario pa pone e de- 
bido atencion pa trata na conserva e 
poco monumentonan cu nos tin ain- 
da y mantene paisahenan tipico 
Arubano. Lo mester haci un inven- 
tarisacion pa mira loke lo por worde 
mantene y restaura etc. 

Un punto cu Aruba, siendo un isla 
chikito cu posibilidades pa influen- 
cia di exterior, mester tene cuenta 
cune ta e cultura ajeno. 

Cultura ajeno por ta masha bunita y 
un pueblo pa su desaroyo cultural 
sin mas mester sera conoci cu dife- 
rente culturanan mundial y den nos 
caso e cultura di isla y paisnan den 
nos region, pero lo tene bon na cuen- 
ta cu un cultura ajeno hamas por bin 
surpasa y impone ariba bo propio 
valornan y tradicion. Como ehempel 
por ser menciona cu ariba terreno 
musical e ritmonan di merengue, 
salsa etc. por ta masha bunita, pero 
nos no por permiti cu nos propio mu- 
sica manera walz, mazurka, danza 
etc. ser laga un banda, pa desaroyo 
e musica ajeno. 

Y asina mester tene na cuenta dife- 
rente di nos tradicion y folklorenan. 
Especialmente pa nos hubentud 
hopi lo por ser entama ainda pa haci 
nan mas conciente di nos cultura en 
general y esaki lo por ser logra via 
programmanan educativo, via cen- 
tronan di bario, school etc. 


Dia 12 di Februari ultimo Diputado pa asuntonan di Vivienda, Sr. Pedro 
Kelly a pone e prome piedrapa e edificio di F.C.C.A. na Sabana Blanco. Cu 
realisacion di e edificio aki, e empleadonan di F.C.C.A. ta haya facilidadnan 
adecuado pa brinda e pueblo di Aruba mihor servicionan. 


Sr. Reimundo Ridderstaat, mihor conoci como Toeng a celebra 35 aña den 
servicio di Gobierno di Aruba ariba 24 di Februari. Toeng ta trahando na e 
departamento di ”Servicio Informativo di Gobierno diAruba”. Durante e 35 
añanan ey e a traha na diferente departamentonan di Gobierno di Aruba 
manera: Griffie, Biblioteca Publico, Haven- en Loodsdienst y A.V.D. Dipu- 
tado Felix Flanegien a entrege e acostumbrado envelop den nomber di 
Gobierno di Aruba. Esaki a sosode den presencia di diputado Efrain de Kort, 
hefe interino di A. V.D. Nilda Koolman y demas coleganan di trabao. 


A veces ta existi un pensamento un 
poco erronoe cu cultura ta solamen- 
te folklore, tradicion etc. Cultura 
mas bien ta e totalidad di hende den 
naturalesa, su comportacion den 
comunidad y e manera cu e ta ex- 
presa su mes. 

Instituto di Cultura semper lo ta na 


disposicion di henter e comunidad 
Arubano cu libremente por tuma 
contacto cu e Instituto pa cualquier 
informacion of cooperacion ariba 
terreno cultural y semper e Institu- 
to lo ta dispuesto na duna e apoyo 
necesario si esaki ta den nos alcan- 
se. 















’ARUBA” 


MEI1982 


Oficina di Turismo na MIAMI 


Ariba 5 di Februari di e aña aki, Go- 
bernador Frans Figaroa a inaugura 
e oficina di turismo di Aruba na 
Miami, cu ta situa den e complejo di 
Omni International. 

E interes pa e apertura tabata hopi 
grandi, tanto pa parti di invitadonan 
special na Miami como pa parti di 
invitadonan for di Aruba. 

Gobierno di territorio insular di 
Aruba a ser representa pa Goberna- 
dor Frans Figaroa, Diputadonan 
Daniel Leo y Nelson Oduber y Drs. 
Humphrey van Trikt, hefe di 
DECO, Betty Arends, hefe di Ofi- 
cina di Turismo na Aruba y Arman- 
do Muyale, hefe di AJZ. 

Ta existi un gran interes pa parti di 
turistanan di Miami pa bishita Aru- 
ba. E dos compañianan di aviacion 
ALM y Eastern Airlines ta reali- 
sando 14 vuelo pa siman for di 
Miami pa Aruba, 10 di e vuelonan ta 
non-stop y e compañianan menciona 
tin 1834 asiento disponibel. Sin duda 
cu e hechonan aki a haci cu experto- 
nan turistico a conseha gobierno di 
Aruba pa inaugura un oficina di Tu- 
rismo pa Aruba na Miami. 

E coordinador di e oficina ta Ber- 
nard Spinrad un experto ariba e ter- 
reno di turismo. Fuera di dos em- 
pleado mas, tin dos hoben Arubiano 
ta emplea na e oficina den dos ramo 
hopi importante, Shasha Mansuir co- 
mo Relacionista Publico y Virgilio 
Koolman como Marketing Repre- 
sentative. 


Gobierno di Aruba ta spera cu e dos 
hobennan dinamico bao guia di Ber- 
nard Spinrad lo haci un bon trabao 
pa promove nos dushi Aruba cerca e 
agencianan di viahe na Miami pa 
asina mas turista por bin disfruta di 
nos facilidadnan turistico. 

No cabe duda cu Diputado di Turis- 


mo Daniel Leo y otro funcionario- 
nan a sabi di haci lo maximo pa pro- 
move nos isla den exterior. 

E trabao lo no ta completo sin e co- 
operacion necesario di e pueblo di 
Aruba cu semper a demostra su cor- 
dialidad y hospitalidad pa cu bishi- 
tantenan di exterior. 




*** 

Relacionnan Exterior, Defensa, Or- 
denamiento Juridico Superior, Na- 
cionalidad y cooperacion pa desa- 
royo. 

Tambe e expertonan por trece alter- 
nativanan pa e fase transitorio. 

Na fin di September e reunionnan di 
e Comision lo mester ser finalisa pa 
despues durante e conferencia di 
mesa rondo un desicion ser tuma en- 
cuanto e futuro estructura estatal di 
Aruba. 

Mientras tanto na Aruba tur e dos 
alternativanan esta ”Status Aparte” 
y Estado Liber Asocia ta aceptabel 
como fase transitorio. 





